Magtarr khur ich Jesús Galilea durr phobordam nʉnʉidʉmpierr phʉʉrdʉ nʉrrajim.
Ich tag Judea durr mamapha sĩejim,
judionaan chi pornaanau ich thõog ẽkhaajerr aawai.
Pari mag i phʉʉr nʉrrʉm ee,
judionaan phiesta Las Enramadas anʉm burrju khãai khapan khaba waaur narr aawai,
ich eeugpeenaupai irig,
—Mʉig Galileapai sĩeba Judeaagta petá ajierram,
jamjã pʉchig ee aajem khʉʉnag pʉchdeu nem wau sim oomkhĩir.
Maadeu thumaam khʉʉnag dich khaphʉ apim khõsi chirʉm chan,
sĩi dich appaita meraa nem wauba aajem.
Jãg pʉch nem wau sim thumaam khʉʉnag khap amkhĩirta waubá ajierram irig.
Mamʉ ich eeugpeenaupai irig mag narran,
irua amach dakhĩir mag nem wau sim oo nʉmjã amach paarmua ich Ẽwandamau pʉiju a jaaujerr khabam aajerr aawaita juau ogthom irig mag naajim.
Ich eeugpeenaupai ichig magbaawai Jesuu amag,
—Pãragan ora thum wajaphamgui ajim,
phiesta ee maag.
Pari agtha mʉch maju ora khaba sĩewai mʉʉgwaiwe chan mʉ mabamgui ajim.
Pãar chan pod õrau oomapha abam,
pãachjã am igar naawai.
Magarrau mʉʉn chadau amau oomapha wai nʉmgui ajim,
amachdeu nem khaigba wau nʉm mua amach khĩircha jaaujeewai.
Magnaa amag,
Pãachta pãach phiesta ee wetjurauma ajim.
Mamʉ agtha mʉch maju ora khaba aawai mʉʉgwaiwe chan mʉ mabamgui ajim ich eeugpeenag.
Amag mag iekhapʉiwia ich chan maba,
chadcha Galilea sĩsijim.
Pari mag ich eeugpeen wettarr khur nʉʉ awia okharta am ẽudee petajim,
ich Jesús.
Pari mag matarrjã õrag ich mam khaugpiba meraata petajim.
Maagwai judionaan chi pornaanau chi phiesta ee i jʉrphoo thʉnʉmua,
“¿Jamta simta jãg oobáma?”
aajeejim.
Mag nʉm dʉi ĩchab sĩi bigaaum khʉʉnaujã i igwia,
“Jãg wounan ãba nem wajaphampaita wau khitaajem” a iyʉʉ aawai,
jũrr ãaur khʉʉnau,
“Ʉ̃hʉ̃,
¿jãga õor wajapham abarju jãg sĩi õor khũgur nʉrraajem?”
aajeejim aajem jũrram khʉʉnau.
Pari mag iekha nʉmjã sĩi parhooba thumaam khʉʉnag ũrmkhĩir khaba,
amach appaita mamag aajeejim anaabá,
magʉm gaaimua judionaan chi pornaanau jũrr amach dʉita khaigbaju khĩirjuwia.
Pari jũrram khʉʉnau mamagkham ee,
mag nʉm dʉi ĩchab chi phiestajã seman jãrr pamam eeta barwia,
Aai i jeeujem deg dubwia,
õrag Ẽwandam iek jaau sĩeimajim.
Mag irua nem jaaumam ũrwia judionaan chi pornaan jʉ̃gderraa nʉmua,
“¿Jãga jãg estudietarrjã chukhu sĩerrʉmta magʉm nemjã jaau khaauga sĩma?”
aajeejim.
Amau mag iekha nʉm ũrwia jũrr ich Jesuu amag,
—Mua nem jaau chirʉm chan sĩi mʉch iekpai khabamgui ajim.
Mua nem jaau chirʉmʉn mʉch pʉitarr wounau mʉchig jaaupitarrta jaau chirʉmgui ajim.
Ãbmua Ẽwandam ipierr nem waum khõsi sim khai,
magua khaphʉ ajugui ajim,
chadcha mua Ẽwandam iekta jaau chirʉ́ wa sĩi mʉch iekpaita jaau chirʉ́.
Sĩi ar amach khĩirjug eemuapai iekha nʉm khʉʉnan sĩi õrag amach tho iekhamkhĩirta iekhaajerramgui ajim.
Pari magba ar sĩi dich chogpʉitarrta wajapha ig iyʉʉ amkhĩir nem jaau nʉm khʉʉnan,
chadcha ichdeu jaaupitarr iekta ich agpierrpai jaaujemgui ajim.
Magnaa ichdeupai amag,
—¿Moiseeu chadcha pãar atheeta ley phã pʉabajĩ?
ajim.
Magtarrjã pãrau iwiram ãbmuajã ag gaai jaau sim ipierraa aba aajemgui ajim.
¿Ag gaai ĩchab õorjã thõopiba jaau sĩebá?
ajim.
Mag simta,
¿jãgwia pãrau mʉ thõom ig nʉmma?
ajim judionaan chi pornaanag.
Magbaawai chi ũr narr khʉʉnau irig,
—Pʉʉn chadcha dosãtauta por meu simgui ajierram.
¿Khaíu pʉ thõom ig nʉmta pua mag sĩ?
ajierram.
Magbaa Jesuu amag magjim:
—Chadcha pãar thumaam khʉʉn dakhĩir jua ʉ̃ʉijem edta mua õor monaaujim.
Magtarr aawai ãba maata pãrau ig naabma ajim.
Pãach garmuan pãrau mʉrʉg mag naabma,
pari khĩir eeya abat:
Moiseeu jaauju nawe ya pãach jooinau ich maagjerr aawai,
¿warag Moiseeujã pãrag chaain meheudam ich mag phʉʉrbichpi jaau pʉabajĩ?
Magtarr aawai ¿jua ʉ̃ʉijem edam magwe pãrau ag ipierr aba aajẽ pãach chaain dʉi?
¿Pari jãg nʉm aigjã phidkha nʉm khabá?
ajim.
Mamʉ ich jãg Moiseeu jaau pʉarr ichaaur amaaugau sabarhedam magwe pãachdeun chaain meheu phʉʉrbich nʉmta,
¿jãgwia mua sĩi sabarhed woun monaautarr oowiapai pãar mʉ dʉi meeukha nʉ?
ajim,
mua sabarhedjã ʉʉrkhaba chirʉm awia.
Magnaa amag,
Chikham jaauju nʉm khai,
wajapha khĩirjunaata nem agcha jaaubat;
pari oob jãg sĩi pãach khõchagpierrta nem jaaumiet ajim.